Forslag til EUROPA-PARLAMENTETS OG RÅDETS FORORDNING om ændring af Rådets forordning (EF) nr. 2371/2002 om bevarelse og bæredygtig udnyttelse af fiskeressourcerne som led i den fælles fiskeripolitik /* COM/2012/0277 final - 2012/0143 (COD) */





BEGRUNDELSE 1. BAGGRUND FOR FORSLAGET Ifølge artikel 17, stk. 2, første afsnit, i Rådets forordning (EF) nr. 2371/2002 om bevarelse og bæredygtig udnyttelse af fiskeressourcerne som led i den fælles fiskeripolitik[1] kan den i artikel 17, stk. 1, angivne regel om lige adgang til EU-farvande for EU-fiskerfartøjer i forbindelse med medlemsstaternes 12-sømilezone (territorialfarvandene) fraviges ved, at medlemsstaterne bemyndiges til at begrænse adgangen hertil til bestemte fartøjer. De adgangsbegrænsninger, som medlemsstaterne har opstillet på baggrund af denne fravigelse, har reduceret fiskeripresset i de biologisk mest følsomme områder og været med til at give økonomisk stabilitet for det ikke-industrielle, kystnære fiskeri. Fravigelsen gælder i perioden 1. januar 2003 - 31. december 2012. Opretholdelsen af 12-sømile-adgangsordningen er omhandlet i artikel 6, stk. 2, i forslaget til en ny forordning for den fælles fiskeripolitik[2]. Såfremt FFP-reformen ikke vedtages inden udgangen af 2012, er det nødvendigt at forlænge adgangsordningen for en begrænset periode, og indtil Europa-Parlamentets og Rådets nye forordning om den fælles fiskeripolitik træder i kraft for at sikre uafbrudte fiskeriaktiviteter fra den 1. januar 2013. I overensstemmelse med artikel 17, stk. 2, andet afsnit, i forordning (EF) nr. 2371/2002 har Kommissionen forelagt en rapport for Europa-Parlamentet og Rådet om adgangen til fiskeressourcer inden for medlemsstaternes 12-sømilezone[3]. Det bemærkes i rapporten, at adgangsordningen er yderst stabil og fortsat har fungeret tilfredsstillende siden 2002. 2. RESULTATER AF HØRINGER AF INTERESSEREDE PARTER OG KONSEKVENSANALYSER Forslaget vedrører den tidsbegrænsede forlængelse af gyldighedsperioden for en eksisterende adgangsordning, jf. artikel 17, stk. 2, i forordning (EF) nr. 2371/2002. Udvidelsen af adgangsordningen, indtil den 31. december 2022, indgår i artikel 6, stk. 2, i forslaget til en ny forordning for den fælles fiskeripolitik, som allerede er omfattet af IA, SEK(2011)891. Der var derfor ikke behov for interessenthøringer eller ny konsekvensanalyse. 3. FORSLAGETS JURIDISKE INDHOLD · Resumé af forslaget Hovedaktionen er at forhindre, at den særlige adgangsordning i artikel 17, stk. 2 i forordning (EF) nr. 2371/2002 ophører i det tilfælde, at forslaget til Europa-Parlamentets og Rådets forordning om den fælles fiskeripolitik ikke er vedtaget og trådt i kraft den 31. december 2012. · Retsgrundlag Artikel 43, stk. 2, i traktaten om Den Europæiske Unions funktionsmåde. · Nærhedsprincippet Forslaget hører under EU's enekompetence. · Proportionalitetsprincippet Eftersom nærværende forslag tager sigte på at forlænge gyldigheden for en tidsbegrænset periode af en i forordning (EF) nr. 2371/2002 allerede eksisterende foranstaltning, er spørgsmålet om proportionalitet ikke relevant. · Valg af retsakt Foreslået retsakt: Europa-Parlamentets og Rådets forordning. Andre midler ville ikke være hensigtsmæssige af følgende grund: En forordning skal ændres ved en forordning. 4. VIRKNINGER FOR BUDGETTET Denne foranstaltning medfører ikke yderligere udgifter for EU. 2012/0143 (COD) Forslag til EUROPA-PARLAMENTETS OG RÅDETS FORORDNING om ændring af Rådets forordning (EF) nr. 2371/2002 om bevarelse og bæredygtig udnyttelse af fiskeressourcerne som led i den fælles fiskeripolitik EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 43, stk. 2, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, under henvisning til udtalelse fra Det Europæiske Økonomiske og Sociale Udvalg[4], efter den almindelige lovgivningsprocedure og ud fra følgende betragtninger: (1) EU-fiskerfartøjer har lige adgang til EU-farvande og ressourcer omfattet af den fælles fiskeripolitiks regler. (2) Ifølge Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik[5] kan reglen om lige adgang fraviges ved at give medlemsstaterne tilladelse til at begrænse fiskeriet til at være forbeholdt bestemte fartøjer i farvande op til 12 sømil fra deres basislinjer. (3) I overensstemmelse med Rådets forordning (EF) nr. 2371/2002 forelagde Kommissionen den 13. juli 2011 Europa-Parlamentet og Rådet en rapport om reglerne vedrørende adgang til fiskeressourcerne inden for 12-sømilezonen[6], som konkluderede, at adgangsordningen er yderst stabil og fortsat har fungeret tilfredsstillende siden 2002. (4) De eksisterende regler, der begrænser adgangen til fiskeressourcer inden for 12-sømilezonen, er kommet bevarelsen til gode ved at begrænse fiskeriindsatsen i de mest følsomme dele af EU-farvandene. Med disse regler har det også været muligt at opretholde det traditionelle fiskeri, som er afgørende for den sociale og økonomiske udvikling i visse kystsamfund. (5) Fravigelsesmuligheden trådte i kraft den 1. januar 2003 og udløber den 31. december 2012. Dens gyldighed bør forlænges, indtil Europa-Parlamentets og Rådets nye forordning om den fælles fiskeripolitik[7] er vedtaget. (6) Forordning (EF) nr. 2371/2002 bør derfor ændres i overensstemmelse hermed — VEDTAGET DENNE FORORDNING: Artikel 1 Artikel 17, stk. 2, første afsnit, i forordning (EF) nr. 2371/2002 affattes således: "2. I farvande, der henhører under medlemsstaternes højhedsområde eller jurisdiktion indtil 12 sømil fra basislinjerne, har medlemsstaterne i perioden 1. januar 2013 – 31. december 2014 ret til at begrænse fiskeriet således, at det forbeholdes fartøjer, der traditionelt fisker i sådanne farvande fra havne på den tilstødende kyst, jf. dog ordninger for EU-fiskerfartøjer, der fører en anden medlemsstats flag, som led i et bestående naboforhold mellem medlemsstater og ordningerne i bilag I, hvorved det for hver medlemsstat fastsættes, hvilke geografiske områder i andre medlemsstaters kystfarvande der må fiskes i, og hvilke arter der må fiskes efter." Artikel 2 Denne forordning træder i kraft på syvendedagen efter offentliggørelsen i Den Europæiske Unions Tidende. Den anvendes fra 1. januar 2013. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den . På Europa-Parlamentets vegne På Rådets vegne Formand Formand [1] EFT L 358 af 31.12.2002, s. 59. [2] KOM(2011) 425 [3] KOM(2011) 418. [4] EUT C […] af […], s. […]. [5] EFT L 358 af 31.12.2002, s. 59. [6] KOM(2011) 418. [7] KOM(2011) 425.